I 2013 var det 15 300 anmeldte tilfeller av narkotikabruk, tallet har aldri vært større. «Stian» er en del av statistikken. Han forteller om et tøft narkotikamiljø i Grenland. Han er 21 år, og venter på en mulig fengselsstraff.

- SKREMMENDE MILJØ

Første gang han prøvde hasj var i et friminutt i 8. klasse. Derfra var veien kort til en trøblete ungdomstid, fylt med dop, vold og kriminalitet.

«Stian» er tydelig preget av fortiden. Han er klar for å snu om livet sitt, og har kuttet ned på rusmidler etter flere års avhengighet. Nå skremmer miljøet ham, mer enn politiet noen gang har gjort.

– Som 15-åring begynte jeg å selge hasj for ekstra lommepenger. Derfra utviklet det seg, og som 17-åring tjente jeg flere hundre tusen på å selge kokain. Sperrene mine forsvant, og jeg søkte mye negativ oppmerksomhet fra feil folk.

TA skrev forrige uke om åpenlyse narkohandler i sentrum. Stian er kjent med dette og forteller at det er mye «shake-hands-dealer».

- Det er noe som heter jo frekkere du er, desto mer usynlig er du.

Han innrømmer at det er et vanskelig miljø og komme seg ut av. Narkotika ikke lenger er forbehold utsatte miljøer. Ifølge Stian bruker ulike miljøer ulikt stoff, og etterspørselen er stor – kokain, hasj, tabletter. Salg blir gjort åpenlyst, med liten respekt for ettervirkningene.

UTBREDT

Frøydis Straume, koordinator for samordning av lokale, kriminalitetsforebyggende tiltak, forteller at det er en økende bekymring at ungdommer tar mer narkotika enn før. Sosiale medier gjør det enklere å ta tak i, og den lave prisen gjør det mer attraktiv enn alkohol blant unge. Det har gjort at flere unge tester stoff, ikke kun de som er i utsatte miljøer.

– Det har skjedd en forandring; nå ser vi narkotika i alle slags ungdomsmiljøer, sier Straume.

Vold, hærverk og annen kriminalitet har gått ned, mens narkotikarelatert kriminalitet har økt. Straume oppfordrer foreldre til å være gode rollemodeller, og bruke tid på ungdommen. Ser du forandringer i rutiner, interesser, venner og fravær, samt hvis du har en dårlig magefølelse, oppfordrer Straume deg til å kontakte enten helsestasjon eller skolen for hjelp.

– De som blir tatt tidlig er de heldige.

John Eivind Ullenes, leder av ungdomsavsnittet ved Grenland politistasjon, bekrefter også at narkotika er et stort problem i Grenland. Han forteller at det er lett og få tilgang, og er bekymret for ungdommen.

– Det er ikke slik som før. Nå dukker det opp dop overalt, og i flere miljøer enn før.

ANGRER

«Stian» tenkte ikke på konsekvensene før han forsto hvor stor risikoen var ved å selge narkotika.

Etter flere ganger på glattcelle og i varetekt, merker han at politiet puster ham i nakken. «Stian» forteller at politiet har gjort det vanskeligere for kriminelle å selge. Han mener at de en god oversikt over hvem som selger, kjøper, og hvor salg foregår.

Nå er «Stian» klar for rusavvenning, noe han valgte selv. Han håper det kan bli en ny start mot et rusfritt og bedre liv.

– Jeg anger på veldig mye av det jeg har gjort. Det har vært moro, men det er ikke noe liv å leve.